b'\n_START_ARTICLE_\nDeficitarni poklic\n_START_PARAGRAPH_\nDeficitarni poklici so tisti, v katerih primanjkuje kadra, ki je ustrezno usposobljen za neko delo. Na trgu dela se to ka\xc5\xbee v tem, da je povpra\xc5\xa1evanje po delavcih ve\xc4\x8dje kot je dejanska ponudba dolo\xc4\x8denih poklicev. Vzroki za pojavljanje so lahko razli\xc4\x8dni (npr. izobra\xc5\xbeevalna politika, manj\xc5\xa1a privla\xc4\x8dnost in/ali slab\xc5\xa1a promocija dolo\xc4\x8denih smeri \xc5\xa1tudija, spremembe v strukturi gospodarstva v dr\xc5\xbeavi\xe2\x80\xa6).\n_START_SECTION_\nVzroki za deficitarne poklice\n_START_PARAGRAPH_\nPromocija, ki jo skoraj ni oziroma je le ta zelo slaba je lahko eden izmed vzrokov za pomanjkanje deficitarnih poklicev. Leta 2009 so ta problem sku\xc5\xa1ali re\xc5\xa1iti s projektom, ki so ga izvajali Ministrstvo za delo, dru\xc5\xbeino in socialne zadeve, Zavod RS za zaposlovanje, Center za poklicno izobra\xc5\xbeevanje in drugi. Projekt se je imenoval To bo moj poklic. Namen projekta je bila promocija deficitarnih poklicev. Preko televizijskih oddaj so sku\xc5\xa1ali mlade pritegniti, da se odlo\xc4\x8dijo za izobra\xc5\xbeevanje za poklice, ki niso tako pogosti. Poleg nizke promocije k deficitarnosti poklicev prispeva tudi nizek status, slaba ocena perspektivnosti deficitarnega poklica in dru\xc5\xbebeni ugled. Mlade pa pri odlo\xc4\x8danju za deficitarne poklice odvrne tudi nizka pla\xc4\x8da, ki jo navadno prejemajo delavci. V\xc4\x8dasih pa se lahko zgodi tudi, da problem ni v mladih, ki se ne odlo\xc4\x8dijo \xc5\xa1olati za deficitarne poklice ampak v izobra\xc5\xbeevalnih ustanovah. Zgodi se, da so \xc5\xa1olski programi pomanjkljivi ali pa ne obstajajo. Mnogi \xc5\xa1olski programi, ki izobra\xc5\xbeujejo za deficitarne poklice pa imajo te\xc5\xbeave s prostori, kadrom ter izvajanjem prakti\xc4\x8dnega dela.\n_START_SECTION_\nPosledice deficitarnih poklicev\n_START_PARAGRAPH_\nPosledice deficitarnih poklicev se lahko ka\xc5\xbeejo na razli\xc4\x8dne na\xc4\x8dine. Pomanjkanje kadra na dolo\xc4\x8denih podro\xc4\x8djih se povezuje z negativnim vplivom na gospodarstvo in gospodarsko rast ter tudi s prese\xc5\xbekom kadra na drugih podro\xc4\x8djih. Prese\xc5\xbeek kadra pa povzro\xc4\x8di tudi te\xc5\xbeje zaposlovanje. Do brezposelnosti pride zaradi nesorazmerja med diplomanti razli\xc4\x8dnih \xc5\xa1tudijskih smeri in povpra\xc5\xa1evanjem po diplomantih. Ena izmed posledic je tudi npr., da pomanjkanje dolo\xc4\x8denih poklicev ogro\xc5\xbea obstoj in poslovanje ve\xc4\x8djih podjetij. V gospodarstvu se posledice pomanjkanja ustreznega kadra ka\xc5\xbeejo v slab\xc5\xa1i konkuren\xc4\x8dnosti gospodarstva v regiji. Pri mladih se pojavlja tudi nezadovoljstvo zaradi \xc5\xbeelje dobiti primerno zaposlitev. Posledica pa je tudi pove\xc4\x8devanje \xc5\xa1tevila oseb, ki te\xc5\xbeje dobijo zaposlitev zaradi deficitarnosti poklicev. Mnogi deficitarni poklici za katere je zahtevana le poklicna izobrazba so povezani tudi s slab\xc5\xa1im dru\xc5\xbebenim vrednotenjem in nagrajevanjem. Veliko deficitarnih poklicev se opravlja v te\xc5\xbejih pogojih dela, kar pri mladih povzro\xc4\x8di manj\xc5\xa1i interes za \xc5\xa1olanje za take poklice in posledi\xc4\x8dno tudi za zaposlovanje.\n_START_SECTION_\nSuficitarni poklici\n_START_PARAGRAPH_\n\xc2\xbbMed suficitarne poklice se \xc5\xa1tejejo poklici, pri katerih v posamezni obmo\xc4\x8dni slu\xc5\xbebi zavoda ponudba registrirano brezposelnih oseb presega povpra\xc5\xa1evanje delodajalcev (prosta delovna mesta) v preteklem koledarskem letu, in sicer za 50 in ve\xc4\x8d odstotkov po programih ni\xc5\xbejega in srednjega poklicnega izobra\xc5\xbeevanja, ter za 80 in ve\xc4\x8d odstotkov po programih srednjega, vi\xc5\xa1jega in visokega izobra\xc5\xbeevanja.\xc2\xab. Za suficitarne poklice je torej zna\xc4\x8dilno veliko \xc5\xa1tevilo kadra, ki je v nekem trenutku na voljo. \xc5\xa0tudijske smeri za katere je zna\xc4\x8dilna suficitarnost so: pravo ter dru\xc5\xbeboslovne in poslovne vede medtem ko je deficitarnost zna\xc4\x8dilna za podro\xc4\x8dja tehni\xc4\x8dnih ved, naravoslovja, matematike in ra\xc4\x8dunalni\xc5\xa1tva, zdravstva, sociale, umetnosti in humanistike._NEWLINE_Zavod Republike Slovenije za zaposlovanje (ZRSZ) je v preteklosti vsako leto naredil seznam deficitarnih in suficitarnih poklicev.\xc2\xa0\xc2\xbbPri opredeljevanju suficitarnih in deficitarnih poklicev oziroma poklicnih podro\xc4\x8dij metodologija znanja zajema naslednje podatkovne vire: potrebe po delavcih, delovna dovoljenja in zaposlovanje tujcev, v primerjavi z registrirano brezposelnostjo.\xc2\xab.\n_START_SECTION_\nRaziskava Napovednik zaposlovanja\n_START_PARAGRAPH_\nSeznama deficitarnih in suficitarnih poklicev od leta 2013 ne sestavljajo ve\xc4\x8d zaradi spremembe Zakona o urejanju trga dela (ZUTD). V zakonu je namre\xc4\x8d opredeljeno, da delodajalcem ni ve\xc4\x8d potrebno razpisati objave o prostem delovnem mestu na Zavodu za zaposlovanje RS, ki je bila prej obvezna. Zaradi te spremembe na zavodu nimajo zadostnih informacij glede \xc5\xa1tevila vseh prostih mestih. Posledi\xc4\x8dno ne morejo dolo\xc4\x8den poklic opredeliti kot deficitaren. Kljub temu to te\xc5\xbeavo na zavodu re\xc5\xa1ujejo tako, da dvakrat na leto opravijo raziskavo Napovednik zaposlovanja. Le ta jim omogo\xc4\x8da, da dobijo kratkoro\xc4\x8dne napovedi slovenskih delodajalcev v zvezi z zaposlovanjem, podatke o zaposlenosti in te\xc5\xbeavah, ki bi se lahko pojavile pri kadrovanju v podjetjih ali organizacijah._NEWLINE_Najnovej\xc5\xa1i podatki iz Napovednika zaposlovanja 2017, ki je bil izveden jeseni, pravijo, da bodo v naslednjih \xc5\xa1estih mesecih najpogosteje iskani delavci za preprosta dela v predelovalnih dejavnostih, vozniki te\xc5\xbekih tovornjakov in vla\xc4\x8dilcev, varilci, skladi\xc5\xa1\xc4\x8dniki in uradniki za nabavo in prodajo, prodajalci, orodjarji, tehniki za strojni\xc5\xa1tvo, zidarji, drugi delavci za preprosta dela, \xc4\x8distilci, stre\xc5\xbeniki in gospodinjski pomo\xc4\x8dniki v uradih... V raziskavi so ugotovili tudi, da se velikokrat zgodi, da se na razpisano delovno mesto ne prijavi nih\xc4\x8de. Dalj\xc5\xa1anje postopkov iskanja ustreznih delavcev, nezaposlovanje delavcev in iskanje primernih delavcev izven na\xc5\xa1ih meja so posledice, ki se ka\xc5\xbeejo zaradi pomanjkanja primernih kadrov. Ostali delavci v podjetju morajo zato opraviti ve\xc4\x8d ur dela, delo opravljajo zunanji izvajalci oziroma se odlo\xc4\x8dijo za (pre)usposabljanje delavcev, ki so \xc5\xbee zaposleni.\n_START_SECTION_\nVisoka, univerzitetna in podiplomska izobrazba in deficitarni poklici\n_START_PARAGRAPH_\nDeficitarni poklici niso omejeni zgolj na ni\xc5\xbejo izobrazbeno stopnjo. Pojavljajo se lahko tudi na vi\xc5\xa1jih izobrazbenih stopnjah. V mnogih dr\xc5\xbeavah, med drugim tudi v Sloveniji, bo v prihodnosti narasla zlasti potreba po razli\xc4\x8dnih poklicih v zdravstvu. Vzrok za to je staranje prebivalstva. Potrebovali bomo tako zdravnike specialiste kot tudi bolni\xc4\x8darje in negovalce. V gradbeni\xc5\xa1tvu se ka\xc5\xbee zlasti potreba po univerzitetnih diplomiranih in\xc5\xbeenirjih gradbeni\xc5\xa1tva, na informacijskem podro\xc4\x8dju potreba po univerzitetnih diplomiranih in\xc5\xbeenirjih ra\xc4\x8dunalni\xc5\xa1tva in informatike, ter na tehni\xc4\x8dnem podro\xc4\x8dju potreba po univerzitetnih in\xc5\xbeenirjih strojni\xc5\xa1tva in univerzitetnih in\xc5\xbeenirjih elektrotehnike. V naravoslovju in tehniki je primanjkljaj oseb z univerzitetno izobrazbo s podro\xc4\x8dja kemijske tehnologije in univerzitetno izobrazbo s podro\xc4\x8dja kemije. Podatki o tem kateri diplomanti so najbolj iskani, so \xc5\xbee vrsto let na razpolago dijakom, ki se vpisujejo na terciarno izobra\xc5\xbeevanje in sicer z namenom, da se usmerijo tudi v deficitarne panoge.\n_START_SECTION_\n\xc5\xa0tipendije za deficitarne poklice\n_START_PARAGRAPH_\nJavni \xc5\xa1tipendijski, razvojni, invalidski in pre\xc5\xbeivninski sklad Republike Slovenije vsako leto podeljuje \xc5\xa1tipendije za deficitarne poklice. Kandidati se morajo v vnaprej dolo\xc4\x8denem roku prijaviti za prejemanje \xc5\xa1tipendije. \xc5\xa0tipendije so namenjene dijakom, ki se v tistem letu izobra\xc5\xbeujejo za poklice za katere ni na voljo dovolj kadra ob upo\xc5\xa1tevanju potreb delodajalcev. Namen \xc5\xa1tipendij je prav tako spodbujanje mladih za vpis v izobra\xc5\xbeevalne programe za katere je ugotovljen primanjkljaj kadra na trgu dela. S tem sku\xc5\xa1ajo pove\xc4\x8dati zaposljivost mladih in zmanj\xc5\xa1ati neskladje na trgu dela med povpra\xc5\xa1evanjem in ponudbo dolo\xc4\x8dene delovne sile. \xc5\xa0tipendije so financirane iz strani Republike Slovenije in Evropske unije iz Evropskega socialnega sklada.\n_START_SECTION_\nDeficitarni poklici in \xc5\xa1tipendije\n_START_PARAGRAPH_\nV \xc5\xa1olskem letu 2017/18 je bil dolo\xc4\x8den naslednji nabor deficitarnih poklicev: kamnosek/kamnosekinja, mehatronik operater/operaterka, izdelovalec/izdelovalka kovinskih konstrukcij, in\xc5\xa1talater/in\xc5\xa1talaterka strojnih in\xc5\xa1talacij, oblikovalec kovin orodjar/orodjarka, elektrikar/elektri\xc4\x8darka, avtokaroserist/avtokaroseristka, pek/pekarka, sla\xc5\xa1\xc4\x8di\xc4\x8dar/sla\xc5\xa1\xc4\x8di\xc4\x8darka, mesar/mesarka, tapetnik/tapetni\xc4\x8darka, mizar/mizarka, zidar/zidarka, tesar/tesarka, klepar-krovec/kleparka-krovka, izvajalec/izvajalka suhomonta\xc5\xbene gradnje, slikopleskar-\xc4\x8drkoslikar/slikopleskarka-\xc4\x8drkoslikarka, pe\xc4\x8dar-polagalec kerami\xc4\x8dnih oblog/pe\xc4\x8darka-polagalka kerami\xc4\x8dnih oblog, gozdar/gozdarka, dimnikar/dimnikarka. \xc5\xa0tipendije pa so podelili tudi dijakom in dijakinjam dvojezi\xc4\x8dnih izobra\xc5\xbeevalnih programov in sicer: ekonomski tehnik/ekonomska tehnica (IS), ki se izvaja v italijanskem jeziku, mehatronik operater/operaterka (DV), ki se izvaja v mad\xc5\xbearskem jeziku, strojni tehnik/strojna tehnica (DV), ki se izvaja v mad\xc5\xbearskem jeziku in kemijski tehnik/kemijska tehnica (DV), ki se izvaja v mad\xc5\xbearskem jeziku.'